钦定古今图书集成/明伦汇编/官常典/第751卷 > 易道暹〈子为瑚 为琏〉 傅可知
## 钦定古今图书集成/明伦汇编/官常典/第751卷 > 易道暹〈子为瑚 为琏〉 傅可知

按《明外史忠义传》：“道暹，字曦侯，黄冈诸生也。好学，尚
气节，积书满，家居深山，非贼往来，道虞寇掠，约乡人
建堡设仓，为捍御计。崇祯十六年，贼渐逼，子为瑚请
远避，道暹惜所积书，又以己所著书多，不忍弃，逡巡
未行。及贼逼，为瑚急奉母走青峰岩，道暹不得已，令
苍头担书，携幼子为琏他适。贼遇诸途，其导者潜以”
告贼。贼问：若何人？绐曰：“余书贾也。”贼笑曰：“汝乃易曦
侯，何绐我？”道暹曰：“若既知我，当听我一言。村中财物
汝饱掠，慎毋杀人焚庐舍。”贼曰：“若身不保，尚为他人
言邪？从我，与汝富贵道。”暹厉色叱，贼怒杀之。为琏急
请代，贼并杀之。未几，为瑚亦被杀。时黄陂诸生傅可
知亦以叱贼死。可知幼失怙，卧柩下三年。六十丧母，
啜粥者亦三年。道拾遗金，坐待其人而还之。黄陂陷，
被执可知年已八十。贼悯其老不杀，俾养马，叱曰：“我
为士数十年，今日乃役于贼邪？”延颈就刃，贼即杀之。